b'\n_START_ARTICLE_\nEpcot\n_START_PARAGRAPH_\nEpcot er en forn\xc3\xb8yelsespark i Disneyworld i Florida. Temaet for parken er kulturer i verden og teknologisk innovasjon. Parken \xc3\xa5pnet 1. oktober 1982, og het EPCOT Center frem til 1994. _NEWLINE_Epcot-parken er delt inn i to deler: Future World og World Showcase.\n_START_SECTION_\nFuture World\n_START_PARAGRAPH_\nFuture World har flere attraksjoner, i motsetning til de mer \xc2\xabbarnevennlige\xc2\xbb attraksjonene Disney vanligvis pleier \xc3\xa5 ha. _NEWLINE_Mission: SPACE \xc3\xa5pnet i 2003, og er en romskipsimulator. Gjestene utsettes for g-krefter p\xc3\xa5 2,5g p\xc3\xa5 en fiktiv reise til Mars. To personer har omkommet p\xc3\xa5 Mission: SPACE, men det finnes ikke bevis for at dette var knyttet til selve attraksjonen._NEWLINE_Blant de andre attraksjone finner vi blant annet Test Track, som med sine 104 km/t er blant de raskeste attraksjonene Disney noen gang har hatt.\n_START_SECTION_\nWorld Showcase\n_START_PARAGRAPH_\nWorld Showcase presenterer elleve ulike land i miniatyr. De ansatte p\xc3\xa5 paviljongene kommer fra landet de representerer, og et av landene er Norge. P\xc3\xa5 paviljongene finnes det spisesteder og butikker med varer og souvenirer.\n_START_SECTION_\nDen norske paviljongen\n_START_PARAGRAPH_\nDen norske paviljongen ble \xc3\xa5pnet 3. juni 1988 (soft opening 6. mai). Dav\xc3\xa6rende kronprins Harald og kronprinsesse Sonja foretok den offisielle \xc3\xa5pningen, som ble overf\xc3\xb8rt direkte via satellitt til NRK. Til \xc3\xa5pningen stilte Langbein opp i viking-antrekk og Mikke Mus i bunad._NEWLINE_Det jobber ca. 130 nordmenn der til enhver tid. Arbeidsantrekket er et bunadslignende plagg designet av den norske designeren Per Spook. Inspirasjon til Epcot-bunaden er hentet fra Hardangerbunaden. Paviljongen inneholder restauranten Akershus, Kringla Bakeri og Kaf\xc3\xa9, b\xc3\xa5tturen  "Frozen Ever After", butikken The Puffin\'s Roost og en stavkirke. _NEWLINE_Den norske paviljongen var eid av Norge og norske virksomheter, men eierne valgte \xc3\xa5 selge paviljongen til Disney i 1992. Selgerne inngikk en avtale med Disney for \xc3\xa5 bevare paviljongen norsk mot at man bidro med st\xc3\xb8tte p\xc3\xa5 200\xc2\xa0000 USD hvert \xc3\xa5r. I 2002 bestemte norske myndigheter seg for \xc3\xa5 avvikle st\xc3\xb8tten til paviljongen; da forsvant de norske managerne, restauranten ble omgjort til en prinsesse-restaurant, informasjonsdisken om Norge som reisem\xc3\xa5l ble lagt ned osv._NEWLINE_Restaurant Akershus har blitt omd\xc3\xb8pt til Akershus Royal Banquet Hall. Den holder til i en bygning som minner om Akershus festning. Innvendig er det b\xc3\xa5de h\xc3\xb8yt og lavt under taket med arkitektur som minner om middelaldersk og gotisk stil. Restauranten tilbyr norsk mat tilpasset amerikanske kostvaner, siden Norge ikke lenger sponser paviljongen gjorde Disney den om til en "Princess Meet and Greet", hvor gjestene m\xc3\xb8ter flere av Disney-prinsessene mens de spiser. Man serverer fortsatt noen norske produkter som Jarlsbergost, kj\xc3\xb8ttkaker, norsk laks, sild osv. _NEWLINE_\xc2\xabMaelstrom\xc2\xbb var en innend\xc3\xb8rs b\xc3\xa5ttur som forholdsvis rolig tok de bes\xc3\xb8kende gjennom et grottelignende \xc2\xabnorsk landskap\xc2\xbb, som endte ved en brygge i en s\xc3\xb8rlandsk kystlandsby. Etter b\xc3\xa5tturen var det mulighet for \xc3\xa5 se en kort informasjonsfilm om Norge, kalt "The Spirit of Norway", eller man kunne g\xc3\xa5 direkte ut i butikken The Puffin\'s Roost. Maelstrom ble stengt i oktober i 2014 og ble erstattet av "Frozen Ever After" som er inspirert av Disney filmen "Frost" _NEWLINE_Stavkirken er en miniatyr av Gol stavkirke, som st\xc3\xa5r utstilt p\xc3\xa5 Norsk Folkemuseum p\xc3\xa5 Bygd\xc3\xb8y i Oslo. Innvendig i stavkirken er det en utstilling som endrer seg fra tid til annen. F\xc3\xb8rst var det en utstilling om stavkirkens innvirkning p\xc3\xa5 norsk byggestil, i dag er det utstillingen Norsk Kultur: "The Inspiration for Frozen"'